ELŐTERJESZTÉS

a képviselő-testület 2021. szeptember 14-i ülésére

**Tárgy:** Karolina Kórház – Rendelőintézet támogatásának lehetősége társuláson keresztül, tagtelepülési hozzájárulás segítségével

**Előterjesztő:** Márkus Erika polgármester

**Tisztelt Képviselő-testület!**

A mosonmagyaróvári Karolina Kórház – Rendelőintézet fenntartója 2012. április 30-ig Mosonmagyaróvár Város Önkormányzata volt.

A települési önkormányzatok fekvőbeteg – szakellátó intézményeinek átvételéről és az átvételhez kapcsolódó egyes törvények módosításáról szóló 2012. évi XXXVIII. törvény alapján a Karolina Kórház – Rendelőintézetet az Önkormányzat 2012. május 01. hatállyal átadta az akkori fenntartónak, a Gyógyszerészeti és Egészségügyi Minőség- és Szervezetfejlesztési Intézetnek (GYEMSZI).

Az intézmény jelenlegi fenntartója az Országos Kórházi Főigazgatóság.

Az elmúlt időszak eseményei folytán az Intézmény főigazgatója megkereste Mosonmagyaróvár Város Önkormányzat vezetését a Kórház korábbi feladatellátási rendszerének visszaállítása, újraindítása, illetve annak támogatása érdekében.

*A több települést érintő ellátás miatt Mosonmagyaróvár Város Önkormányzat Polgármestere szükségesnek látja, hogy Mosonmagyaróvár Térségi Társulás Tanácsát tájékoztassa a Kórház jelenlegi helyzetéről, illetve Főigazgató Asszony kérésről.*

A Nemzeti Népegészségügyi Központ kijelölő határozata alapján 2021. március 8-tól fekvőbeteg-szakellátás keretében sebészeti és traumatológiai beteget a Kórház nem fogadhat, illetve a folyamatos 0-24 órán keresztüli baleseti, hasi sebészeti ügyelet sincs biztosítva. A szülészet-nőgyógyászati osztály működését is a Petz Aladár Egyetemi Oktató Kórház vette át.

A Kórház főigazgatójának jelzése alapján a fent nevezett feladatokat és osztályt újra tudnák indítani akár 2021. július 1-jétől, amennyiben a szükséges szakembergárda pótlásra kerülne.

Ehhez kacsolódóan az Főigazgató Asszony levélben megkereste az újraindításhoz szükséges feltételek bemutatásával a Fenntartó képviselőjét.

Főigazgató Asszony jelezte: *„Kiemelten fontosnak tartjuk az intézmény korábbi működési szintjének visszaállítását, a régió 78762 embert lát el, életvitel szerűen itt él még kb. 10 000 ember … itt veszik igénybe az egészségügyi ellátást.”*

A Fenntartó képviselője támogatja Főigazgató Asszony kezdeményezését, melynek megvalósításához kapcsolódó átmeneti időszakban szükség lehet külső támogatásra – akár közreműködők foglalkoztatásával, vagy önkormányzati hozzájárulással -, mely segítené az ellátások újra indítását. A kórházak irányítási és ellátási struktúrájának átalakítása, csakúgy mint az alapellátási rendszer megerősítése, napirenden van. Ezzel kapcsolatos központi döntés megszületéséig az Főigazgató Asszony átmeneti helyzetre vonatkozó javaslatát az Országos Kórház-Főigazgató elfogadta, és egyben a megyei irányító kórház főigazgatója is támogatta.

Az Intézmény az előzetes egyeztetések alapján felvette a kapcsolatot a szükséges szakembergárdával, valamint konzultációt folytatott le a Petz Aladár Egyetemi Oktató Kórházzal a korábbi teljes körű feladatellátás biztosítása érdekében.

A Kórház Vezetése a megnevezett osztályok újraindításának lehetőségét abban látja, hogy a szükséges szakember gárda alkalmazásának feltételeit javítja, biztosítja.

Ennek érdekében kidolgoztak egy, a sebészeti, szülészeti-nőgyógyászati, altatóorvosi és egyéb hiányszakmákra, illetve a szakdolgozókra vonatkozó bérkompenzációs rendszert, melynek segítségével

* fokozatosan létrehozhatnak egy szakember bázist, akik hosszú távra terveznek és ezzel felépíthető egy korszerű és széles spektrumú medicina,
* főállású szakemberállomány jön létre (kerülve a részállásokat, így több ügyelet vállalható),
* az ügyeleti óradíjak vonzóvá válnak, növelve ezzel a jelenlegi és leendő kollégák megelégedettségét és itt tartását.

A Kórház Vezetése által kidolgozott ügyeleti óradíjrendszer tételes kidolgozása jelen előterjesztés mellékletét képező tájékoztatóban található.

A kidolgozott modell motivációs alapú, ami stabilitást eredményez a munkavégzésben.

Dr. Takler Ágnes Főigazgató Asszony és dr. Rumi Márk Orvos-igazgató Úr szándéka szerint az önkormányzati támogatás az egészségügyi szolgálati jogviszony szerinti óradíjak feletti kiegészítést szolgálják. Álláspontjuk szerint a támogatási összeg elkülöníthető a Karolina Kórház és Rendelőintézet Magyar Államkincstárnál vezetett elszámolási számláján, ahonnan a közreműködői díjak kifizetését a kiutalás alapjául szolgáló munkaügyi bizonylatok hitelt érdemlően tanúsítják. Ezeket rendelkezésre is bocsátják.

A Kórház Vezetése az újraindulást - a támogatás biztosítását követően – a következők szerint prognosztizálta:



Az ellátási rendszer visszaállítása, felállítása megközelítőleg két hetes átmeneti időszakot vesz igénybe a szükséges engedélyeztetések, jognyilatkozatok bonyolítása érdekében.

*Mindemellett az Intézmény vezetője csak abban az esetben tudja elindítani az ellátási rendszer visszaállításához szükséges engedélyek kérvényezését, kapcsolódó jognyilatkozatok megtételét, ha a feladat ellátáshoz szükséges forrásról gondoskodik, arra megfelelő írásos ígérvényt kap.*

A nagy múltú, eszközparkjában is fejlesztett Intézmény a szakmai feltételek fennállása esetén megfelelő módon tudja biztosítani Mosonmagyaróvár és a környező települések lakóinak, valamint az ide látogatók szükséges egészségügyi ellátását.

**A korábbi ellátási rendszer biztosításához szükséges forrásigény évi 150-200 millió Ft-ot tesz ki előzetes számítások alapján.**

Figyelembe véve a központi intézkedésre vonatkozó átmeneti időszakot, az éves költségvetés szerinti gazdálkodást, mind Mosonmagyaróvár Város Önkormányzat Képviselő-testülete, mind a Társulásban lévő tagtelepülések döntéshozói vélhetően csak az adott évi támogatás lehetőségéről tudnak dönteni, az adott év költségvetésének, feladatellátásnak, illetve az átütemezhető vagy halasztható feladatok figyelembevételével.

**Mosonmagyaróvár Város Önkormányzat Képviselő-testülete a Kórház támogatásáról nem zárkózott el, mérlegelve településünk és a környező lakosság megfelelő színvonalú, gyors és helyben történő egészségügyi ellátásának biztosítását.**

Mosonmagyaróvár Város Önkormányzat Képviselő-testülete úgy döntött, hogy támogatja a mosonmagyaróvári Karolina Kórház – Rendelőintézetet annak érdekében, hogy

* + a Sebészeti típusú Mátrix egység 2021. július 1.,
  + a Szülészeti-Nőgyógyászati osztály 2021. július 15., valamint
  + a Szülészeti-nőgyógyászati osztályhoz integrált gyermekfelügyeleti részleg 2021. július 15.

időponttal újrainduljon.

A Testület a feladat megvalósításához szükséges 72 millió Ft fedezetet az Önkormányzat 2021. évi költségvetéséről szóló 8/2021. (III.12.) önkormányzati rendeletében az általános tartalék soron tartalék terhére biztosított, és felhatalmazta a polgármestert a vissza nem térítendő, elszámolási kötelezettség mellett nyújtandó támogatás szerződésének megkötésére, valamint a támogatás kifizetésére.

Tisztelt Képviselő-testület!

Fentiekben megismerhették a Kórház jelenlegi helyzetét, illetve Mosonmagyaróvár Város Önkormányzat támogatási szándékát, amelynek segítségével újraindultak a fent nevezett ellátások.

A városi támogatás nyújt lehetőséget arra, hogy a 2021. március 8. előtti ellátási rendszer a Kórházban visszaállhasson, biztosítva ezzel mind mosonmagyaróvári-, mind a környező települések lakóinak illetve az ideiglenesen itt tartózkodóknak szükséges-, megfelelő szintű-, helybeni ellátását.

Annak érdekében, hogy a közeljövőben az ellátás mind a sebészeti típusú mátrix egységben, mind szülészeti-nőgyógyászati osztályon illetve az osztályhoz kapcsolódóan a gyermekfelügyeleti részlegen folyamatosan biztosításra kerüljön, a Társulás elnöke az intézmény további támogatását javasolja, figyelembe véve a Társulás finanszírozási- és likviditási helyzetét.

*A támogatásra kidolgozott javaslat a következő:*

***„Szolidaritási Alap” felhasználása, további tagtelepülési támogatás biztosítása mellett***

Mosonmagyaróvár Térségi Társulás tagjai a 6/2014. (II.20.) TT határozattal létre hozták a „Szolidaritási Alap”-ot, a természeti katasztrófa által keletkezett károk helyreállításának pénzügyi térítése, támogatása érdekében, biztosítási kárenyhítési kifizetések és települési saját források felhasználását követően.

Az alapba minden évben a tagtelepülések 10 Ft/lakos hozzájárulást fizetnek be, melynek felhasználását működési szabályzat rögzíti.

2020. évig bezárólag az alapból három esetben történt kifizetés.[[1]](#footnote-1)

*2021. évi költségvetés alapján az* ***„Alap”-ban rendelkezésre álló forrás a következő****:*

*- előző évek befizetéséből származó maradvány: 4.084.409 Ft*

*- 2021. évi hozzájárulás a tagtelepülésektől: 789.200 Ft*

*mindösszesen 4.873.609 Ft, azaz ezer Ft-ra kerekítve* ***4.870 ezer Ft.***

*A fentiek alapján látható, hogy az Alap igazán nem töltötte be tervezett funkcióját az évek során.*

A szolidaritási hozzájárulásból fennmaradó forrás a Karolina Kórház – Rendelőintézet támogatására is felhasználható, illetve ez a támogatás még kiegészíthető – figyelembe véve a települések likviditási helyzetét – további tagtelepülési hozzájárulásokkal.

***500 Ft/lakosságszám*** *támogatás befizetése esetén további* ***23.332.500 Ft*** *kerülhetne összegyűjtésre a Kórház támogatására, így mindösszesen – Mosonmagyaróvár Város Önkormányzat 72 millió Ft támogatása mellett – 28.202.500 Ft, mint tagtelepülési támogatás átadásra kerülhetne sor.*

*Az 500 Ft/lakosságszám támogatás a következő terhet róná a településekre:*

|  |  |  |
| --- | --- | --- |
|  | Lakosságszám |  |
| **Település** | 2020.01.01 | 500 Ft |
| **Ásványráró** | 2 062 | 1 031 000 Ft |
| **Bezenye** | 1 435 | 717 500 Ft |
| **Darnózseli** | 1 606 | 803 000 Ft |
| **Dunakiliti** | 2 015 | 1 007 500 Ft |
| **Dunaremete** | 248 | 124 000 Ft |
| **Dunasziget** | 1 721 | 860 500 Ft |
| **Feketeerdő** | 632 | 316 000 Ft |
| **Halászi** | 3 213 | 1 606 500 Ft |
| **Hegyeshalom** | 3 704 | 1 852 000 Ft |
| **Hédervár** | 1 285 | 642 500 Ft |
| **Jánossomorja** | 6 065 | 3 032 500 Ft |
| **Károlyháza** | 568 | 284 000 Ft |
| **Kimle** | 2 312 | 1 156 000 Ft |
| **Kisbodak** | 369 | 184 500 Ft |
| **Levél** | 2 070 | 1 035 000 Ft |
| **Lébény** | 3 311 | 1 655 500 Ft |
| **Lipót** | 782 | 391 000 Ft |
| **Máriakálnok** | 2 049 | 1 024 500 Ft |
| **Mecsér** | 640 | 320 000 Ft |
| **Mosonszentmiklós** | 2 541 | 1 270 500 Ft |
| **Mosonszolnok** | 1 825 | 912 500 Ft |
| **Mosonudvar** | 443 | 221 500 Ft |
| **Püski** | 642 | 321 000 Ft |
| **Rajka** | 3 868 | 1 934 000 Ft |
| **Újrónafő** | 862 | 431 000 Ft |
| **Várbalog** | 396 | 198 000 Ft |
|  |  |  |
| **Összesen** | 46 664 | 23 332 500 Ft |

***E javaslat alapján a „Szolidaritási Alap” megszüntetésre kerülne, a rá vonatkozó szabályzatot hatályon kívül kell helyezni, illetve a tagtelepülések képviselő-testületeinek szükséges döntésének meghozatalát követően, a hozzájárulás megfizetése után a Karolina Kórház- Rendelőintézettel a Mosonmagyaróvár Térségi Társulás támogatási szerződést írna alá. A támogatást elszámolási kötelezettség mellett, azonnali beszedési megbízással biztosítva nyújtaná a Társulás a tagtelepülések nevében.***

**Így a Kórház mindösszesen 100.202.500 Ft támogatáshoz juthatna a kistérségi településektől együttesen.**

A Mosonmagyaróvári Térségi Társulás döntése alapján kérem az előterjesztés megtárgyalását, valamint döntést hozni arról, hogy a „Szolidaritási Alap”-ban lévő forrás felhasználásához való hozzájárulást, valamint a Karolina Kórház – Rendelőintézet 2021. március 8. előtti ellátási rendszerének visszaállításához szükséges 500 Ft/lakosságszám támogatás biztosításárról.

A támogatással érintett ellátási területek: a sebészeti típusú mátrix egység, szülészeti-nőgyógyászati osztály illetve az osztályhoz kapcsolódóan a gyermekfelügyeleti részleg felállítása és működtetése.

Mosonmagyaróvár, 2021. augusztus 23.

Márkus Erika s.k.

polgármester

**Határozati javaslat:**

**…/2021. (IX.14.) határozat**

1. Bezenye Községi Önkormányzat Képviselő-testülete a hozzájárul a Szolidaritási Alap megszüntetéséhez, az abban lévő forrás Karolina Kórház-Rendelőintézet támogatására való felhasználásához.
2. Bezenye Községi Önkormányzat Képviselő-testülete biztosítja a Karolina Kórház – Rendelőintézet 2021. március 8. előtti ellátási rendszerének visszaállításához az 500 Ft/lakosságszám alapján a támogatást, mely 717.500.- Ft. A támogatást az Önkormányzat 2021. évi költségvetésének általános tartaléka terhére biztosítja.   
     
   A Képviselő-testület felhatalmazza a polgármestert, hogy döntéséről tájékoztassa a Mosonmagyaróvári Térségi Társulást, és gondoskodjon a támogatás átutalásáról.

Felelős: Márkus Erika polgármester

Határidő: 2021. szeptember 25.

1. 2014. évben Mecsér Község Önkormányzata árvízkár enyhítése érdekében 4.630 ezer Ft támogatásban részesült. Hegyeshalom Község Önkormányzata migrációs válság kezelésére az alapból 763.920 Ft támogatásban részesült. Ezt támogatást Hegyeshalom Község Önkormányzata visszafizette, mivel a feladat ellátáshoz elégséges állami támogatásban részesült.

   2018-ban szintén az alap terhére a Czinka Panna tanoda működtetéséhez 2.184 ezer Ft támogatás került átadásra, tanácsi döntés alapján. A támogatásból felhasznált 750.000 Ft-ot és visszafizetett 2019. július 4-én 1.434.000 Ft-ot. [↑](#footnote-ref-1)