ELŐTERJESZTÉS

a képviselő-testület szeptember 14-i ülésére

Tárgy: Bezenyei Sportegyesület támogatása

Előterjesztő: Márkus Erika polgármester

Tisztelt Képviselő-testület!

Önök előtt is ismert, hogy a Bezenye Sportegyesület vezetősége 2021. június 30. napjával lemondott tisztségéről. Sajnos a sportegyesület fő támogatója is, az elnök lemondásával egyidejűleg távozott.

Az Egyesület megválasztott új elnöke Csák Krisztián, gazdasági felelőse Radák István, elnökségi tagja Schmatovich Mátyás.

Az elnökség tagjainak változása miatt a Győri Törvényszékre benyújtásra került az egyesület változásbejegyzés iránti kérelme, mely folyamatban van.

A Bezenye Sportegyesület támogatására az Önkormányzat 2021. évi költségvetésében 1.200.000 Ft támogatás került megállapításra, mely összegre a támogatási szerződés megkötésre került. A támogatási szerződés alapján a támogatás 4 részletben (negyedévente) kerül átutalásra az egyesületnek úgy, hogy a részletek elszámolását követően kerülhet kiutalásra a következő részlet.

Ezidáig két részlet került kifizetésre, melyről az elszámolás megtörtént. A III. részlet átutalására azért nem került sor, mert az új vezetőségnek még nincs hozzáférése az egyesület bankszámlájához, mivel a Törvényszéktől még nem érkezett meg a végzés a változás bejegyzéséről.

Ennek ellenére a támogatás terhére történtek kifizetések, amelyek a csapat bajnokságban való részvételéhez feltétlenül szükségesek voltak (nevezési díj, átigazolási díjak).

A bezenyei falunapon befolyt adakozásból tudták eddig biztosítani az egyesület működését.

A megye II. bajnokságban szereplő csapat labdarúgóinak nagy része átigazolt más egyesülethez. Ezért szinte új csapatot kellett szervezni. A csapatot a megye III. bajnokságba nevezték.

Tekintettel arra, hogy az egyesületnek saját bevétele csak a jegybevételből van, így a létesítmény és a csapat bajnokságban való részvétele az Önkormányzat támogatása nélkül szinte lehetetlen.

Az Önkormányzat által biztosított támogatás nem elegendő a feladatra. Ezért az Egyesület elnöke kérelemmel fordult a Képviselő-testülethez, hogy biztosítson plusz forrást az egyesület működéséhez.

Az év elején benyújtott kérelem szerint is 5 millió forintra lenne szükség az egyesület éves működéséhez. Ezt támasztja alá az új elnök által benyújtott költségvetés is, amely 3,4 millió Ft.

A faluban a sport közösségi erővel bír, ezért javasolom, hogy a T. Képviselő-testület nyújtson további támogatást a sportegyesületnek.

Határozati javaslat:

…/2021.(IX.14.) határozat

Bezenye Községi Önkormányzat Képviselő-testülete a 2021. évi költségvetésben megállapított támogatáson felül a Bezenyei Sportegyesületnek …………….. Ft plusz támogatást biztosít 2021. évre december 31-ei elszámolási kötelezettséggel.

A Képviselő-testület felhatalmazza a polgármestert a támogatási szerződés megkötésére.

Felelős: Márkus Erika polgármester

Határidő: 2021. szeptember 30.

Bezenye, 2021. szeptember 8.

Márkus Erika s.k.

polgármester