**A 2020/21-es nevelési év 2020. 09. 01­től ­ 2021. 08. 31­ig tart.**

Az elmúlt két év beszámolóval azonos a következő:

# Az óvoda neve, fenntartója

Az óvoda neve: Bezenyei Százszorszép Óvoda, 9223 Bezenye, Tanácsház utca 4.

fenntartója: Bezenye Község Önkormányzata

Gazdálkodási besorolása: önállóan működő;

Az óvodában alkalmazottak

foglalkoztatási jogviszonya: közalkalmazotti jogviszony;

Az óvoda nyitva tartása: 600 – 1700

Az óvoda férőhelyszáma: 60 fő

Óvodai csoportok száma: 2 csoport

# Az óvoda működését meghatározó általános jellemzők

Óvodánk **horvát nemzetiségi kétnyelvű óvoda.** Szlovákiából egyre több betelepülő érkezik, szívesen választják gyermekeik számára, horvát nemzetiségi mivoltunkból adódóan.

Alapfeladatait az intézmény egyik meghatározó alapdokumentuma, az ***Alapító okirat***határozza meg.

Az **óvoda feladata** a gyermekek óvodai nevelése, napközbeni ellátása, melynek keretében őrizve a horvát nemzetiségi múltat, hagyományokat, szokásokat. A nevelést oly módon szervezzük, tervezzük, hogy a gyermekek számára biztosítjuk a horvát nemzetiség kultúrájával, szokásaival, hagyományaival való ismerkedést, a horvát nyelv napi szinten való aktív hallását, használatát, óvodai programunk keretében.

Elsődleges **célunk** a gyermekek érdeklődésének felkeltése már ebben a korban a horvát nyelv iránt, melyet életkori sajátosságaikat figyelembe véve kíváncsiságukra, érdeklődésükre alapozva játékosan, utánzáson alapuló nyelvelsajátítás módszerével próbálunk megvalósítani. Ehhez nélkülözhetetlen a megfelelő szakemberek biztosítása, folyamatos továbbképzése, a szülői házzal, a falunkban működő horvát nemzetiségi önkormányzattal, nemzetiségi általános iskolával, horvát nemzetiségi identitásukat őrző emberekkel, szakmai munkánkat támogató háttérintézményekkel való tartalmas, szoros együttműködés.

Intézményünk mindkét csoportjában, **minden gyermek számára biztosított a horvát nemzetiségi** **nyelvi nevelés**.

A délelőtt folyamán a gyermekek koruknak megfelelő spontán és tervezett tevékenységek, játékok közül választhattak, az óvónők irányításával tevékenységeik során különböző új ismereteket, tapasztalatokat szerezhettek, meglévő ismereteiket rendszerezhették, megerősíthették.

Fontosnak tartjuk a tapasztaláson alapuló, több érzékszerven keresztül történő új ismeretek szerzésének lehetőségét.

**A 2020-21-es tanév**

# Gyermekcsoportok alakulása a 2020-21­es nevelési évben

A gyermekek csoportba osztásáról az óvoda vezetője dönt, figyelembe véve mindenkor a gyermekek érdekeit, a csoportok férőhelyszámát, a felvett gyermekek létszámát és a már óvodába járó gyermekek addigi csoportba osztását, a megszokott felnőtt és gyermekközösségek lehetőség szerinti további együtttartását, teljesíthető szülői igényeket, nevelőtestület véleményét.

A gyermekek és alkalmazottak (óvónők, dajkák) csoportba osztásánál fontos szempont, hogy mind a gyermekek, mind az alkalmazottak jól érezzék magukat a csoportban. A felnőttek tudjanak jól, megfelelően kommunikálva, közös pedagógiai elveket vallva a gyermekek testi­lelki fejlődését elősegítve együtt dolgozni, a gyermekek mindennapjait tartalmassá, vidámmá tenni, életkoruknak megfelelő tevékenységekkel, eseményekkel szeretetteljes, biztonságot, bizalmat nyújtó környezetben. A fenti szempontok alapján szervezhető vegyes életkorú csoport és azonos életkorú gyermekekből álló csoport is.

A gyermekek csoportba osztása a 2020/21­es nevelési évben:

Mindkét csoport vegyes életkorú,2,5 -7 éves korúak a gyermekek .

**2015. 09. 01­től kötelező az óvodába járás** annak a nevelési évnek a kezdetétől, amelyben a gyermek 3. életévét betölti.

Az óvoda, a férőhelyszám túllépése nélkül felveheti a 2,5 éves gyermekeket is, ha a körzetéhez tartozó valamennyi 3 éves gyermek felvételét biztosította.

A csoportokba járó gyermekek létszáma:

Katica csoport: 27 fő

Napocska csoport: 27 fő

Állami finanszírozásra 53 gyermek után vagyunk jogosultak, a 2021. októberi statisztika szerint. Egy kisgyermek később töltötte be 2,5 évét, ő még a statisztikában nem szerepel, de október közepétől már folyamatosan jár.

Az óvodába járó gyermekek közül 22 szlovák állampolgárságú, EU tagállambeli, szabad mozgás és tartózkodás jogával rendelkező, 12 gyermek más településről bejáró (Rajka)

Egy fő sajátos nevelési igényű gyermekünk, és egy fő különleges bánásmódot igénylő gyermekünk van. Fejlesztésüket logopédus, gyógypedagógus és mozgásfejlesztő végzi, a szakértői vélemény alapján. Mivel ők nem intézményünk dolgozói, megbízási szerződés alapján végzik munkájukat.

Az SNI-s gyermek mozgásfejlesztését helyi pedagógus látja el.

A gyermekek beiratkozása 2021-2022-es tanévre:

A beiratkozás az idei évben is online történt. A polgármesteri hivataltól megkaptuk az óvodaköteles gyermekek listáját, akiknek szüleit írásban értesítettem a beiratkozásról. Egy gyermek elköltözött, hárman pedig nem jelentkeztek, mindhárman szlovák állampolgárok.

Az óvodába összesen 17 gyermek kérte felvételét, mindannyian felvételt nyertek, egy gyermek szülei jelezték, hogy közben másik óvodába ment a gyermek. Minden új beiratkozó gyermek szülője kérte a nemzetiségi / horvát/ kétnyelvű nevelést. A beíratottak közül 5 szlovák nemzetiségű, 4 gyermek pedig más településről jelentkezett.

A gyermekek 600 – 730­ig, illetve 1530­1700­ig, összevont csoportban gyülekeznek, biztosítva a nap folyamán, hogy nyitástól zárásig óvodapedagógus foglalkozzon a gyerekekkel.

**A 2020/2021­es nevelési évben 17 gyermek tanköteles korú**. Az új köznevelési törvény szerint aki augusztus 31-ig betölti 6. életévét, annak kötelező megkezdeni általános iskolai tanulmányait. Január 15-ig szülő kérvényt nyújthat be az Oktatási Hivatalhoz, gyermeke további egy év óvodai nevelésére. Három ilyen gyermekünk van, mindhárom megkapta határozatát a további egy év óvodai nevelésre. A tanköteles korú gyermekek számára ­ a szülők nagy megelégedettségére ­ ebben a nevelési évben is tudtuk biztosítani óvodánkban a logopédiai ellátást, külső szakember segítségével, aki saját vállalkozásban végzi munkáját (nem közalkalmazottként). Ebben a nevelési évben 9gyermek részesült **logopédiai** ellátásban, közülük egy sajátos nevelési igényű, és egy különleges bánásmódot igénylő.

2015. 09. 01­től az óvodai étkezés törvényben előírt feltételek mellett ingyenes.

A óvodába járó gyermekek közül:

**ingyenes étkező** az alábbiak okán ­ **28 fő**

**ebből:**

* 3, vagy több gyermekes ­ 9 fő
* tartósan beteg vagy fogyatékos: 1 fő
* a szülők jövedelme nem haladja meg a legkisebb munkabér nettó összegének 130%-át ­ ­ 18 fő

**térítéssel étkező**  ­ **26 fő**

A gyermekétkeztetést szerződéssel a „HEVI Mesterkonyha Kft.” biztosítja. Az étellel, annak minőségével és mennyiségével elégedettek vagyunk.

# Személyi feltételek

A gyermekek ellátásához, neveléséhez szükséges munkaköröket, az ellátandó feladatok teljesítéséhez szükséges alkalmazotti létszámot törvény határozza meg. 2020. július 1.től egy új óvodapedagógus kezdte meg munkáját nálunk, egy hely még betöltetlen, 2021 szeptember 1-től gyakornok óvónő tölti be az állást. Ennek alapján óvodánkban az alábbi munkakörökkel és alkalmazotti létszámmal látjuk el feladatainkat:

óvónő: 3 fő

dajka: 2 fő

**3 óvónő** rendelkezik óvodapedagógusi végzettséggel,közülük **2 fő** horvát nemzetiségi végzettséggel is rendelkezik. Egy óvónő sikeres minősítő vizsgát tett, így ő 2019.január 1-től pedagógus II. fokozatba lépett, új óvónőnk szintén pedagógus II. fokozatú, mentorpedagógus.

**2 dajkánk** szakképzett dajka

Óvónőink fizetési kategória szerinti besorolása:

PED­I – 1 fő

PED.II.- 2 fő

A nevelő munkát közvetlen segítő alkalmazottaink (dajka) fizetési besorolása a közalkalmazotti bértábla alapján történik.

Az alkalmazottak átlagéletkora:

Óvónők: 53 év

Dajkák: 42 év

Megbízási szerződéssel dolgozó pedagógusok:

1. logopédus
2. néptáncpedagógus
3. gyógypedagógus
4. mozgásfejlesztő pedagógus

Választható alternatív programok az év folyamán:

Tehetségműhely keretében:

Hétfő  **„Néptánc”** oktatás (ingyenes) ­ óvodában ­ **54** fő

Csütörtök délután: **sakk** foglalkozás a Fehér Ló Sakkegyesület szervezésében

# Tárgyi feltételeink

**Csoportszobáink**

* A férőhely tekintetében ­ ideálisnak mondható. Rendelkezünk tornateremmel, fejlesztőszobával, ahol a logopédiai és egyéni fejlesztések lebonyolíthatók.
* A csoportok bútorzata megfelelő, folyamatosan cseréljük az elhasználódott, megrongálódott bútorokat.
* A játékok nagy részét olyan szülőktől, falubeliektől kapjuk, ahol a gyermekek már „kinőtték” játékaikat, vagy olyan mennyiségben vannak játékaik, hogy arra már nincs szükségük.
* Óvónőink kreativitását tükrözi a csoportszobák saját készítésű dekorációval való díszítése, otthonossá tétele;

**Gyermekmosdók**

* Megfelelő szervezéssel a két csoport egy mosdóhasználata megoldható.

**Játszókert**

* Udvarunkba három éve telepítettek szülői támogatással udvari játékokat, melyek egyelőre elegendőnek bizonyulnak.
* A kerítés újjáépítése, valamint szárazságtűrő fű telepítése jövőbeli célunk maradt továbbra is, valamint babaház, játéktároló faház beszerzése

**Tálaló konyha**

* A törvényben előírtaknak megfelelő

**Óvodavezetői­nevelői iroda**

* Egy irodának nevezett helységgel rendelkezünk, ebben a helységben található a közös használatú számítógép, és nyomtató is.

**Egyebek**

* A foglalkozásokon használt szemléltető eszközeink többségét az óvónők készítik. Szükség szerint saját költségvetésből is biztosítjuk a szemléltető eszközök bővítését.
* A tisztálkodáshoz szükséges törölközőt, fogmosó poharat, szappant, a szülők hoznak, felajánlással papír zsebkendőt, fogkrémet, WC papírt, szalvétát szükség szerint.

# Működési feltételeink

Nyitástól másfél órán át, zárás előtt egy órával a gyermekek egy összevont csoportban gyülekeznek, így tudjuk csökkenteni az egyedül dolgozó óvónő munkaidejét.

**Az óvoda zárva tartása:**

*Karácsony és újév között:* ezeken a napokon alkalmazottaink éves szabadságukat töltik.;

*Nyári zárva tartás:* 2021­ben július 19-augusztus 6-ig volt zárva az óvoda, ez idő alatt zajlott az óvoda belső helyiségeinek tisztasági festése, takarítása.

**Gazdálkodás**

Az éves költségvetést a helyi önkormányzat fogadja el és biztosítja részben az állami normatívából, részben saját bevételeiből.

Az óvoda rendelkezésére álló költségvetési összeget igyekszünk odafigyeléssel, takarékosan felhasználni.

# Pedagógiai munka

Az óvoda pedagógiai munkájának meghatározói elsősorban a törvényi szabályozás, valamint az óvoda belső szabályzatai, alapdokumentumai:

* Helyi Nevelési Program
* SZMSZ
* Házirend
* Éves Munkaterv
* Éves Foglalkozási Ütemterv

Két éve módosítottuk Pedagóiai Programunkat, új csoportnaplót vezettünk be, melyben a nemzetiségi nyelven történő nevelés nagyobb helyet kapott. Ebben a tanévben áttérünk a digitális naplóvezetésre, amit már úgy készítünk, hogy amennyiben szükséges, apró kiegészítésekkel online oktatáshoz is felhasználható.

2019 júniusában Intézményi tanfelügyelet volt az óvodában, előtte elkészítettük az intézményi Önértékelést. A tanfelügyelet után intézkedési tervet készítettünk, melyben legfontosabb feladatunknak a Tehetséggondozást jelöltük meg. Tavalyi évben két tehetségműhelyt indítottunk, az idei évben terveztünk egy újabbat, sajnos a vírushelyzet miatt egyelőre nem áll módunkban. A Katica csoport 5. éltévüket betöltött gyermekeinek mozgásfejlesztését továbbra külsős szakember végzi, elősegítve ezzel a gyermekek zökkenőmentes iskolakezdését. Napocska csoport Óvónője rendelkezik ilyen képesítéssel, ő folyamatosan végzi csoportjában a fejlesztést.

**Pedagógiai munka a mindennapokban**

Ez a nevelési év a vírushelyzet miatt különlegesen indult. Nem kísérhették el a gyerekek iskolába ballagó társaikat, voltak akik március 17-től nem jártak közösségbe, nagyobb hangsúlyt kellett fektetni az óvodai szokások elsajátítására a nagyoknál is. A beszoktatás viszont zökkenőmentes volt. Sajnos november hónapban egy csoporttal működtünk csak, két dolgozónk covid vírus fertőzése miatt, majd 3 napra be is kellet zárni, egy dolgozó influenzát, egy pedig kötőhártyagyulladást kapott. Március 8-április 19-ig ügyeleti rendben dolgoztunk, 3-4 gyermek volt jelen, a többiekkel online tartottuk a kapcsolatot. Azóta probléma nélkül működünk.

Pedagógiai munka, ami a gyermekek tudatos, tervszerű nevelését, fejlesztését foglalja magában, az óvoda nyitva tartásától zárásáig folyik a gyermekekkel való foglalkozás során. Nem csak a köznyelvben használatos „óvodai foglalkozások” 20’­30’, ma már hivatalos nevén „tevékenységformák” jelentik a pedagógiai munkát, hanem mindaz, amit a gyermek az óvodában tartózkodása alatt átél, lát, hall, tapasztal, formálódik a közösségben. Ezért nagy az óvodapedagógus felelőssége, milyen tartalommal tölti ki a gyermekek mindennapjait az óvodában. Az óvodai életet **napirend** foglalja egységes keretbe, ahol a kisgyermekek kiszámíthatóan megszokják, megtanulják, milyen tevékenység után mi következik, ami biztonságérzetet, kiegyensúlyozottságot ad a 3­6 éves gyermeknek. Idejük nagy részét **JÁTÉKKAL** kell, hogy töltsék ebben a korszakban. Ehhez óvónőink mind a teremben mind a szabadban biztosítottak a nap folyamán lehetőséget. Részt vettek a gyermekek játékaiban, ötleteket adtak, eszközöket biztosítottak, ha kellett irányították a gyermekek játékait, közben ügyeltek a kialakult konfliktusok megfelelő kezelésére, a közösségi szokások, szabályok kialakítására azok betartására, ahol számtalan nevelési helyzetben alakították a gyermekek személyiségét. A napirend tervszerű, tudatos része a **tevékenységformák**, (régi nevén:foglalkozások) kezdeményezése, melyeken a gyerekek érdeklődésüknek, figyelmüknek, fejlettségüknek megfelelő ideig és aktivitással vettek részt.

A tevékenységformák fajtái:

**Játék** ­ napi szinten megjelenő tevékenység, melyet a gyerekek szabadon választhatnak, kezdeményezhetnek a fent leírtak szerint. A játék az óvodai nevelés egyik leghatékonyabb eszköze.

**Verselés, mesélés** – kedvelt időtöltése, tevékenysége a gyermekeknek, az óvó nénivel, vagy társakkal közösen mondogatott, játékos mozdulatokkal kísért versek, mondókák, hallása, mondogatása. Hozzájárulnak a gyermek érzelmi biztonságához, anyanyelvi neveléséhez. A **MESE** ugyanúgy napi tevékenysége a gyermeknek, mint a **JÁTÉK**. Naponta a délelőtt folyamán mesét mondunk a gyermekeknek, vagy bábozunk, ami még közelebb hozza a gyermeket a neki mesélőhöz, óvó nénihez, nagyobb biztonságban érzi magát a mesélővel való személyes kapcsolat kialakulás során. A mesével egyik célunk és feladatunk a gyermek érzelmeinek finomítása, szemléletmódjának, világképének alakítása, erkölcsi fejlődésének segítése. A délutáni pihenő előtt is mesét, altató dalokat, dúdolókat hallhatnak gyermekeink.

**Ének, zene, énekes játék, gyermektánc** – a dalok, hangok, dúdolók szintén közel állnak a kisgyermekhez, hiszen már születésüktől kezdve talán nincs olyan édesanya, aki

ne ringatná ösztönösen gyermekét és ne énekelgetne neki egyszerű kis gyermekdalokat, altatókat. Az óvó néniknek egyik legjobb eszköze, hogy a gyermekhez közelebb kerüljenek, a gyermekek bizalmát megnyerjék, jó kapcsolat alakuljon ki óvónő és gyermek között. Nagy jelentősége van ennek a **beszoktatás idején**, amikor a síró, haza vágyó gyerekekhez egy­egy ismert, vagy érdeklődésüket felkeltő dallal próbálunk közelebb kerülni. A nagyobbakkal pedig már hosszú ideig lehet körjátékozni, táncolni, dalolgatni, ritmusokat visszatapsolni, dallamokat visszaénekelni, különböző hangokat felismertetni. Az év folyamán megismerhetnek a gyerekek különböző hangszereket, melyeket ki is próbálhatnak, „játszhatnak” velük. A heti szinten tartott néptánc foglalkozásokon résztvevők is nagyon élvezik, szeretik ezt a foglalkozást.

**Rajzolás, festés, mintázás, kézi munka** – tevékenység során a gyermekek kézügyességét

fejlesztjük, lehetőséget adva arra, hogy kipróbálják a színes ceruzával való rajzolgatást, zsírkréta, táblakréta, aszfaltkréta használatát, festés technikáját, varrást, gyurmázást, papírhajtogatást, nemezelést és az óvónő felkészültsége alapján még különböző technikákat. Célunk ezzel a kézügyesség, figyelem, koncentrációkészség, szép érzék, önkifejezés, fejlesztése, az elkészült alkotások megbecsülése.

**Mozgás** – lételeme a gyermeknek és fontos az egészséges testi fejlődéshez. Napi szinten 5-10’­es játékos mozgás­testnevelés formájában jelenítjük meg, valamint hetirendünk szerint „nagy” tornafoglalkozáson, ahol mászás, kúszás, ütemre lépés, futás, gimnasztika, labdadobások, gurítások, ugrások, függeszkedések, guruló átfordulások, test hossztengelye körüli gurulás, stb. technikáját sajátítjuk el a gyermekekkel játékosan.. A tervezett foglalkozásokat kiegészítik a szabadban töltött időben használt játszótéri játékokon való mozgás, pl.: hinták, csúszda, fára mászás, labdajátékok.

**A külső világ tevékeny megismerése** – az egyes témakörök elsősorban az évszakokhoz, ünnepkörökhöz kötődnek, a szűkebb és tágabb környezet megismeréséhez. Ezen belül ismerkedtek állatokkal, növényekkel, azok jellemző tulajdonságaikkal. Ismereteik feldolgozása során matematikai ismereteik is bővülnek számolással, összehasonlítással, relációk felismerésével. Mindezt természetes és szimulált környezetben igyekszünk érdekessé tenni.

**Munka jellegű tevékenységek** – lényege, hogy a gyermek szívesen, önként, ne kényszerből végezze. Örömmel segítsen a felnőtteknek, társainak. Alakuljon ki felelősségtudatuk munkavégzés során. Mindebben nagy szerepe van az óvónő tudatos, a gyermek képességeit és fejlettségét figyelembe vevő munkavégzés lehetőségének felkínálásával. A mindennapokban óvónőink a naposi munkavégzéssel, virágok öntözésével, járda seprésével, hólapátolással, mosdó feltörlésével, csoportszoba rendbetételével, játékok elpakolásával, portörléssel, stb. próbálnak lehetőséget adni és kedvet ébreszteni a gyermekekben. Fontos része ennek a tevékenységnek az elvégzett munka megfelelő elismerése, mely további motivációja lehet annak, hogy a gyermek szívesen segítsen környezetében, örömmel végezze a rá bízott feladatokat.

Mindezeknek a tevékenységeknek napi szinten való megjelenése ad lehetőséget arra, hogy a gyermekek nevelése, fejlesztése megvalósuljon, hogy az óvodában eltöltött 3­4 év alatt, kellően felkészüljenek a következő életszakaszukra, az iskolás korra. Ez jelenti az óvoda mindennapjaiban a pedagógiai munka megvalósulását, iskolára való felkészítést.

**Horvát nemzetiségi nevelés –** az óvoda pedagógiai programjának, céljainak, feladatainak hangsúlyos része. Megvalósítása a fent leírt magyar nyelvű tevékenységekhez hasonlóan, az óvodai élet mindennapi tevékenységeiben megjelenik, melyet azok az óvónők láttak el, akik ezzel a végzettséggel rendelkeznek. A tevékenységek szervezése, megvalósítása hasonlóan történik, mint a magyar nyelvű

tevékenységek során, azzal a különbséggel, hogy a horvát nyelvet is használó óvónő minél többet beszél horvátul a gyermekekhez. Ünnepeink alkalmával nemzetiségi ruhába öltöznek gyermekeink, és az óvónők.

A Helyi Pedagógiai Programunk szerinti ünnepeket megtartottuk az óvodán belül. Mihály-napi vásár, Mikulás, Karácsony. Újév. Vízkereszt., Farsang, az Óvoda Családi Nap-ja, ahol az iskolába menőket is elbúcsúztattuk. Húsvét és az Anyák napi ünnepség sajnos elmaradt. Óvodai kirándulásra viszont mindkét csoport el tudott menni az idei évben.

# Gyermekvédelmi munka

Az óvoda gyermekvédelmi tevékenységét a feladattal megbízott óvónő végzi. Éves terve alapján felméri, kik azok a gyermekek, akik gyermekvédelmi szempontból megkülönböztetett odafigyelést, törődést, segítséget igényelnek.

Kapcsolatot tart a faluban működő „Család és Gyermekjóléti Szolgálat” képviselőivel.

Kapcsolatot tart a nevelési tanácsadó szakembereivel.

Szerencsére nem jár olyan gyermek óvodánkba, ahol a szolgálat segítségét ebben a nevelési évben aktívan igénybe kellett volna vennünk. A családok, szülők odafigyelnek gyermekeikre, időszakonként akinél szükséges óvónővel, gyermekvédelmi felelőssel, óvodavezetővel, való

beszélgetés után az éppen adódó problémákat kezelni tudtuk

Az óvoda kapcsolatai

**Szülőkkel:**

* ***napi szintű*** rövid, gyermekkel kapcsolatos legszükségesebb információk

* ***fogadóórák*** (igénynek megfelelően, szülővel egyeztetve
* ***szülői értekezletek*** (ebben a nevelési évben nem tartunk szülői értekezletet, az óvoda zárt közösségi oldalán tájékoztatjuk a szülőket minden szükséges információról, kérdéseiket pedig fogadóórán tehetik fel.
* ***nyílt napok:*** *Nyílt napot nem tartottunk, ezért a különböző tevékenységekről készült fotókat, videókat osztottuk meg a szülőkkel a zárt csoportban.*
* ***családlátogatások*** (évente legalább egy alkalommal);
* ***közös ünnepségek*** (Mihály-nap, Mikulás, Anyák napja, kirándulások, Családi Nap)
* ***szülők meghívása „foglalkozásokra”,*** *(ahol bemutatják a szülők munkájukat, foglalkozásukat) egyelőre nem megvalósítható*

**Helyi Általános Iskolával:/ egyelőre feltételes/**

* elsősök meglátogatása; - sajnos nem volt lehetséges
* iskolaigazgató, tanítónő meghívása a tanköteles korúak szülői értekezletére tankötelesek látogatása az iskolában;- sajnos nem volt lehetséges
* nagyok búcsúztatójára iskolaigazgató, tanítónő meghívása;
* iskolai évnyitón, évzárón való részvétel az óvodavezető részéről;
* **Helyi önkormányzattal, képviselő­testülettel, helyi horvát önkormányzattal:**
* féléves, éves beszámoló készítése;
* testületi üléseken való részvétel;
* megbeszélések, információ átadás, tájékoztatás aktuális eseményekről;
* polgármester, elnök meghívása kiemelkedő rendezvényeinkre;
* továbbképzések lehetőségének figyelése, látogatása;
* aktuális információk nyomon követése;

**Helyi védőnő:**

* az óvodás gyermekeket nagy gyakorisággal, rendszeresen figyelemmel kíséri;
* problémás gyermekek esetén konzultálunk, segít a család felé is megoldani a gondokat; egészségnevelő munkája beépül a csoportok éves programjába;

**Megyei horvát nemzetiségi óvónők:**

* továbbképzéseken való közös gondolkodás, problémák és jó gyakorlat ismertetése, megbeszélése; egyelőre online
* egymás munkájának figyelemmel kísérése, ötletek adása, közös programok szervezése

Kérem, jelen beszámolóm elfogadását!

Bezenye, 2021 szeptember 1.

Rábelné Bors Judit s.k.

óvodavezető